b'\n_START_ARTICLE_\nTomas Lindholm\n_START_PARAGRAPH_\nTomas Valdemar Lindholm (20. tammikuuta 1953 Helsinki \xe2\x80\x93 22. tammikuuta 2014 Raasepori) oli suomalainen laamannin arvonimen vuonna 2011 saanut liikejuridiikkaan erikoistunut asianajaja. H\xc3\xa4n oli valmistunut oikeustieteen kandidaatiksi Helsingin yliopistosta vuonna 1975 ja sai vuonna 1978 varatuomarin arvonimen. H\xc3\xa4n suoritti my\xc3\xb6s diplomiekonomin tutkinnon Svenska Handelsh\xc3\xb6gskolanissa._NEWLINE_Lindholm toimi Outokumpu Oyj:n p\xc3\xa4\xc3\xa4lakimiehen\xc3\xa4 vuosina 1978\xe2\x80\x931982._NEWLINE_Lindholm toimi pitk\xc3\xa4\xc3\xa4n Asianajotoimisto Roschierin osakkaana ja my\xc3\xb6s sen toimitusjohtajana. Vuodesta 2009 alkaen h\xc3\xa4nell\xc3\xa4 oli yhteinen asianajotoimisto vaimonsa Carita Wallgrenin kanssa._NEWLINE_Lindholm toimi Suomen Asianajajaliiton hallituksen j\xc3\xa4senen\xc3\xa4 vuosina 1990\xe2\x80\x931995 ja puheenjohtajana vuosina 1998\xe2\x80\x932001. H\xc3\xa4n toimi kansainv\xc3\xa4lisen asianajajaliiton IBA:n neuvoston j\xc3\xa4senen\xc3\xa4 vuosina 2001\xe2\x80\x932003 ja varainhoitajana vuosina 2003\xe2\x80\x932004. Vuosina 1992\xe2\x80\x931995 Lindholm oli Keskuskauppakamarin tilintarkastuslautakunnan j\xc3\xa4sen. Vuodesta 2010 alkaen Lindholm toimi Hallitusammattilaiset ry:n puheenjohtajana ja Keskuskauppakamarin yrityskauppalautakunnan j\xc3\xa4senen\xc3\xa4. H\xc3\xa4n toimi mm. seuraavien yhti\xc3\xb6iden hallitusten puheenjohtajana tai j\xc3\xa4senen\xc3\xa4: BMG Finland Oy, Finnkino Oy, H&M Hennes & Mauritz Oy, J.Walter Thompson Finland Oy, Karhu Hockey Finland Oy, KTA-Yhti\xc3\xb6t Oy, Ligno Tech Finland Oy, Nordic Pipe AB, Oy H. Lundbeck Oy Ab, Oy Rahameklarit, Oy Suomen Lego Ab, Suomen Levi Strauss Oy, Toyota Motor Finland Oy.'